Man (43) sterf, seun in hospitaal ná huisbraakArgieffoto: Nico Strydom ŉ 43-jarige man van Brandwacht in Stellenbosch in die Wes-Kaap is dood en sy 14-jarige seun in die hospitaal nadat hulle Dinsdagoggend vroeg tydens ŉ huisbraak met ŉ mes aangeval is. Sers. Noloyiso Rwexana, woordvoerder van die polisie, sê die voorval het glo omstreeks 03:00 plaasgevind. Rwexana sê die gesin het geslaap toe twee verdagtes, wat glo albei met messe gewapen was, gedwonge toegang tot die huis verkry het. “Die man en sy vrou het geslaap toe die verdagtes die man met ŉ mes aangeval het,” sê Rwexana. Volgens mediaberigte was die man se 14-jarige seun ook betrokke toe ŉ stoeiery tussen die gesin en die verdagtes ontstaan het. Rwexana sê die seun het steekwonde opgedoen en is na die hospitaal geneem. Die man het op die toneel gesterf. Volgens haar word die omstandighede rondom die voorval tans ondersoek en is niemand nog in hegtenis geneem nie. Die polisie kon nie onmiddellik bevestig of die vrou ook in die voorval beseer is nie. Dit is ook nie duidelik of enigiets in die voorval gesteel is nie. Maroela Media weerhou die naam van die oorledene totdat al sy naasbestaandes van sy dood ingelig is.